kaerle etc. doen te weten allen den ghenen die nu ende namaels
wesen zullen dat wy ontfangen hebben die ootmoedighe supplicatie
van sebastiaen spelleken jonghe gheselle onghoudt houdende winckel
van berbier in onser stadt van loevene ende jacop van halmale oick
jonghe geselle cleermakere aldaer inhoudende hoe dat die voirseide
sebastiaen suppliant ende zyn knape genoempt colin van namen
syn op sint andries dach lestleden des avents omtrent seven
uren tsamen gegaen wandelen achter straten binnen der voirseider
onser stadt van loevenen die voirs. sebastiaen suppliant spelende
op een duytsche fluyte gaende van op de proefstrate aldaer hy
woenachtich is nae die vischemerct ende aldaer commende syn
hen te gemoete gecomen vier andere gesellen te wetene die
*sy verantwoordt
van amende civile
voirs. coppen van halmale joes peysman merck vincents ende zyn geselle
des welcx naem zy niet en weten hoirende de voirseiden sebastiaenen
spelen opte fluyte hebben hem ende zynen knape gevraecht waer zy
gingen ende oft zy met gaen mochten ende houden een geselscap
soe verre dat zy verarcordeert zyn geworden tsamen te gaen suecken
schoenen vrouwen gaende tsamen van daer tot onder de borcht daermen
gewoenlyc is vrouwen te vindene maer en hebben aldaer niet ghevondene
ende nochtans verdroncken een oert stuvers ende syn uuyt inducken
van joese peysman alsoe voerts gegaen inden mostaert pot aenden
bolleborre daermen vrouwen houdt ende commende hebben met
anderen gesellen die zy daer noch vonden gedroncken soe dat zys
elck waren op eenen halven stuver naeden welcken zyn noch twee
andere gesellen geheeten peeter rooze ende willeken van zellaken
uuyten selven huyse der voirs. dersten zesse gesellen gevolcht
zoe dat sy acht zyn geweest tsamen gaende van daer tot
aent kerckhof ende aent kerckhof commende zyn deest twee gesellen
peeter roose ende willeken van zellaken voere gegaen tot aent woudt
verbeydende aldaer ewat de andere sesse gesellen joes peysman siende
dese twee gesellen staen inder duysternissen omtrent negen uren
inde avent nyet wetende dat die twee zynen gesellen waeren is nae
hen geloopen roepende heer heer hier eest te doene ende wirp den
eenen geheeten peeter roose door syn haer met eenen catsisteene ende
nam eenen pragenere om hem te steekene hen nyet kennende
midts der duysternissen voirs. maer die gesellen sprekende hebben
zy ende joes elc anderen aen huere spraken gekent en es hen nyet
mesdaen ende syn die twee gesellen aldaer gescheyden ende nae
huys gegaen ende des voirs. joes gesellen hoerende hem roepen
heer heer hier eest te doene syn hem naegevolcht met getrocken
messen tot dat sy wisten dat huere twee ghesellen waeren
syn van daer die voirs. sesse ierste gesellen gegaen over
tckerckhof ende over de hoyemerct ende commende voerby een
taverne tegen die dorpstrate over geheetenis
die voirs. joes peysman wederom voer geloopen roepende heer
heer hier eest te doene soe dat eenige seyden isser $wer
vele den voirs. joes seggende byde macht vyfenveertich dende dit
seggende syn uuyt eenen huyse gecommen sekere gesellen dat siende
des voirs. joes gesellen hebben huere messen getrocken ende
hebben die gesellen die uuyten huyse quamen inne gedreven
opte doere geslagen ende heeft hy sebastiaen suppliant een van
den geheeten thoenen de scoemakere op synen arm geslagen metten
platten vanden messe ende die gesellen in huys
synde siende dese gesellen deen naeden anderen gemerct dat
duysternisse was ende omtrent thien uren sagen daer by
den voirs. joese peysman liggen worstelen met eenen
geselle dien hy onderhadde daer af zy niet en wisten van
waer ende hoe hy daer quam syn nae hem geloepen ende
hebben hen beyden gescheyden ende is die geselle ewech
geloepen naeden welcken hebben des voirseide joes gesellen hem
gebraecht oft by dien geselle gequest hadde oft nyet heeft hy
grooten eeden geswoeren dat * dien geselle nyet gequest noch mesdaen en
hadde soe riepen zy alle tsamen vine bourgoingnen sonder dat yemant
wiste dat die geselle gequest was oft wie hy was ende syn alsoe tsamen
gegaen die voirs. sebastiaen suppliant spellende op syn fluyte ende
dandere volgende doer de dorpstratepoerte den keyberch op doer sinte
michiels poerte alzoe de proeftstrate neder tot opden hoeck vander
cortstraten siende van daer sekere lanternen omtrent der tolcameren
beduchtende daer om dat joes den geselle die hy hadde onder gehadt
gequest hadde hebben joest gevraecht oft hy den geselle gequest
hadde daer op hy zeere groote orible eeden geswoeren heeft neen
ende syn alsoe van malcanderen gescheyden ende elc gegaen thuys oft
elders daer hem dat heeft belieft sonder yet quaets te wetene tot
des anderen daighs des morghens dat joes peysman den voirs. supplianten
ende hueren anderen gesellen de wete heeft doen doen by eenen geheeten
lemmen goerts van ghele soene dat hy joes opt gewyde was
ende dat sy hen oick souden absenteren want daer een doot gebleven
was int gevuchte dat sy des aevents gehadt hedden die zy naemaels
vernoemen hebben dat geheeten was adriaen gheens de kervendryvere
bastaert soene van droncken jenneken die sy meynen te syne die ghene
dien joes peysman onder gehadt hadde ende hen geswoeren hadde
nyet gequest te hebbene midts den welcken die voirs. supplianten
hebben ** iesindert absent gehouden midts dien dat sy verstaen
dlantrecht onser voirs. stadt van loevene sulc te syne dat tgeheel
geselscap inden dootslach soude gehouden syn in dien hy byden voirseiden
joese gedaen ware vanden welken zy niet en weten alzoe zy seggen
ons zeere oetmoedelyc biddende om onse gracie sonderlinge om onse
brieven van remissien in behoirlycker vormen waer om soe eest
dat wy die saecken voirscreven overgemerct genegen wesende ter
oetmoediger bede vanden voirseiden sebastiaen spelleken ende coppen
van halmale supplianten ende hen willende in dit stuck prefereren
gracie voere righeur van justicien hebben den selven supplianten
ende eenen iegelyc van hemluyden inden gevalle als boven
quytgescolden vergeven ende geremitteert ende uuyt onser sonderlinger
gracien mits dese onsen iegewoirdigen brieven vergeven scelden quyte
ende remitteren die saecke ende feyt hier boeven verclaert mitsgaders
alle boeten bruecken ende offencien corporelle ende criminele die sy
tegen ons ende justicie ter zaken ende oirspronck van tgene des
voirscreven is mesbruyct verbuert oft mesdaen moegen hebben hemluyden
daer van wederomme stellende ende restituerende tot huere goeder name
ende fame in onsen landen ende heerlicheden sunderlinge in onsen
lande van brabant ende hueren goeden onverbuert indien sy eenige
hebben alzoe ende in sulcker vueghen ende manieren als sy waeren
eer de voirs. mesdaet gebuerde lastende ende imponerende onsen
procureur generael in brabant voirs. ende allen anderen onsen rechteren
justicieren ende officieren wie die zyn moegen een eeuwich swygen
satisfactie der bescaidiger partien ghedaen zynde indien zy nu
gesciet en is civilick alleenlyc ende behoudelycken dies dat de voirs.
supplianten de voirs. mesdaet tegen ons civilick beteren selen naer gelegentheyt
vanden zaken ende faculteyten van hueren goeden ende oic opleggen ende
betalen die costen van justicien indien eenighe ghebuert zyn ten seggen
goetduncken ende arbiterscepe van onsen lieven ende getrouwen die cancellier
ende luyden van onsen raede gheoerdineert in brabant die wy daer toe
committeren ontbieden daer omme ende bevelen den selven onsen cancellier
ende luyden van onsen raede voirs. dat voer hemluyden geroepen de ghene
die hier over behoiren geroepen te syne zy wel ende dueghelyc procederen
ter verificatien ende interinemente van desen ende ter taxacien vanden vanden
voirs. civile beteringhe ende costen ende dat gedaen ende de voirs. civile
beterinnghe ende costen getaxeert ende ontfangen zynde in handen
vanden ghenen van onsen officieren dient behoiren sal wesen rekeninge
ende bewys te doene metten anderen penninghen van zynen ontfanghe
zy ende alle andere onse rechteren justicieren ende officieren dien dit
aengaen sal moeghen oft hoirluyden stedehouders ende neen yeghelyc
van hemluyden bysundert doen laten ende gedoighen de voirseide supplianten
ende eenen yegelyc van hemluyden van deser onser yegewoirdiger gracien
qy quytsceldinghe ende remissie naer ende inde manieren als
voirscreven staet rustelyc volcommelyc ende vredelyc gebruycken ende
useren sonder hen te doene noch gedoigen gedaen te werden eenich
hinder letsel off moyenisse ter contrarien in lyve noch in goede in
gheenderwys maer by alzoe huere lyf off goet ter causen voirs.
belet gevangen oft becommeert waeren dat zy dat stellen ende doen stellen
ter stont ende sonder vertreck tot gehelder ende volcommender sclikinghen
ende delivrancien want ons alzoe belieft ende ten eynde dat dat dit vast
ende gestadich blyve ten eeuwegen daghen zoe hebben wy onsen zeghel
hier aen doen hangen behoudelyc in anderen zaken onsen recht ende
eenen ieghelyc tzyne in allen gegeven in onse stadt van bruessele
inde maent van januario int jaer onsheeren duysent vyfhondert
ende achthiene ende van onsen rycken tderde aldus stondt
gescreven onder opte plycke byden coninck in zynen raede ende
gheteekent j de cock ende noch visa
gecollationeert ende bevonden concorderende
metten originale by my